Z ùdbą tôblëcë w Łączim na tczã prof. Zmùdë Trzebiatowsczégò wëszedł Zbigórz Talewsczi z fùndacji Naji Gochë, znóny inicjator ùpamiãtnianiô môlów sparłãczonëch z historią regionu (m.jin. Lesny Strażnicë Tradicji i Patriotizmù m. Bòhatersczich Gôchów pòd wezwanim Christusa Òbrońcë w Bòrowim Młinie, gdze ùdało sã nama z nim pòtkac). Dlôcze chcôł téż òddac tczã profesorowi Zmùda Trzebiatowsczémù? Bò béł òn mądrim człowiekã, wëchòwawcą wieleset kaszëbskò-pòmòrsczich szkólnëch. Ùrodzył sã tuwò, w tim nórcëkù na Gôchach, na pùstkach Dampelk. Jô gôdóm, że samòródczi złota czë diamentu nalôżô sã prawie w taczich krëjamnëch, òddalonëch òd lëdzy placach i taczim samòródkã òkôzôł sã téż Zmùda Trzebiatowsczi – tłómacził.